স্থির জলতরঙ্গ
জলগতিবিজ্ঞানের আলোচনায় স্থির জলতরঙ্গ বা ক্লাপোতি তরঙ্গ (ফরাসি: Clapotis) বলতে পানিতে উদ্ভূত অবিচ্ছিন্ন স্থির তরঙ্গের বিন্যাসকে বোঝায়। সাধারণত কোনও ভ্রাম্যমাণ জলপৃষ্ঠ-তরঙ্গের সারি যখন কোনও প্রায়-উল্লম্ব উপকূলের (যেমন সমুদ্রপ্রাচীর, বা পাহাড়ের খাড়া ঢাল বা তরঙ্গনিরোধক প্রাচীর) বিপরীতে বাধা পেয়ে প্রতিফলিত হয়, তখন আপতিত তরঙ্গ ও প্রতিফলিত তরঙ্গের মধ্যে উপরিপাতনের মাধ্যমে স্থির জলতরঙ্গের ঘটনাটি সৃষ্টি হয়। এই স্থির জলতরঙ্গগুলি অনুভূমিকভাবে ভ্রমণ করে না, বরং একই জায়গায় থেকে নিস্পন্দ বিন্দু ও প্রতিনিস্পন্দ বিন্দুসমূহের একটি স্থিতিশীল বিন্যাস প্রদর্শন করে। এই তরঙ্গগুলি প্রাচীরের পাদদেশের ক্ষয় তরান্বিত করে এবং উপকূলবর্তী স্থাপনাগুলির ভীষণ ক্ষতি করতে পারে। ১৮৭৭ সালে ফরাসি গণিতবিদ এবং পদার্থবিজ্ঞানী জোযেফ ভালঁতাঁ বুসিনেস্ক সর্বপ্রথম এই তরঙ্গগুলির একটি নাম দেন। তিনি এগুলির ফরাসি নামকরণ করেন "ল্য ক্লাপোতি" (le clapotis), ফরাসিতে যার অর্থ "ছলছল জলতরঙ্গ"। "পূর্ণ স্থির জলতরঙ্গ" একটি আদর্শায়িত ক্ষেত্র, যেখানে একটি বিশুদ্ধ একস্বরবিশিষ্ট তরঙ্গ একটি কঠিন উল্লম্ব দেওয়ালে আপতিত হয় এবং ঠিক বিপরীত দিকে সম্পূর্ণ প্রতিফলিত হয়। স্থির জলতরঙ্গের উচ্চতা আপতিত জলতরঙ্গের উচ্চতার দ্বিগুণ হয় এবং দেওয়াল থেকে অর্ধ-তরঙ্গদৈর্ঘ্য দূরত্বে গঠিত হয়। এক্ষেত্রে গভীর জলের তরঙ্গের জলকণাগুলির বৃত্তাকার কক্ষপথগুলি বিশুদ্ধ রৈখিক গতিতে রূপান্তরিত হয়, যেখানে প্রতিনিস্পন্দ বিন্দুগুলিতে উল্লম্ব গতিবেগ এবং নিস্পন্দ বিন্দুগুলিতে আনুভূমিক গতিবেগ পরিলক্ষিত হয়। স্থির তরঙ্গগুলি ক্রমান্বয়ে ওঠানামা করে বিপরীত প্রতিবিম্বের মতো বিন্যাস সৃষ্টি করে, যেখানে গতিশক্তি স্থিতিশক্তিতে ও বিপরীতভাবে স্থিতিশক্তি গতিশক্তিতে পরিবর্তিত হতে থাকে। সেসিল পিবডি তার ১৯০৭ সালের রচনা নেভাল আর্কিটেকচার-এ ("নৌচালনা স্থাপত্য") নিচের মতো করে এই ঘটনার বিবরণ দেন:  যে কোন মুহূর্তের জন্য পানির উপরিপৃষ্ঠের আচরণ ট্রকয়ডাল তরঙ্গের মতো হতে পারে, তবে এই স্রোত ডান থেকে বামে না গিয়ে আনুভূমিক এক তলে উৎপন্ন হয়, ক্রমবৃদ্ধি পেয়ে সর্বোচ্চ চূড়াতে পৌঁছে, তারপর ধীরে ধীরে আবারও সমতল হয়ে পুনরায় গঠন করে আনুভূমিক এক তল। সাথে সাথে আরেকটি স্রোতমালা উৎপন্ন হয়, এর চূড়োগুলো থাকে আগের স্রোতের শুন্যস্থান বরাবর, অর্থাৎ ঠিক তার বিপরীতে উৎপন্ন হয়ে ধীরে ধীরে সমতল হয়ে আসে এরা। একটি নির্দিষ্ট শীর্ষের দিকে মনোযোগ দিলে দেখা যায় এটি তার সর্বোচ্চ উচ্চতা অর্জন করে নিষ্ক্রিয় হয়ে যায়, এবং নির্দিষ্ট এক সময় পর্যন্ত সেখানে শুন্যস্থান বিরাজ করে। এই সময়ের পার্থক্যটি স্রোতমালার যে কোন তরঙ্গের জন্য সমান। "